ЖАДЫНАМА
ЭВАКУАЦИЯ ЖАРИЯЛАНҒАН КЕЗДЕ ӘРБІР ТҰРҒЫН НЕНІ БІЛУІ ҚАЖЕТ
1. Әрбір эвакуацияланушы өзімен бірге мыналарды алуы тиіс:
- жеке құжаттар (паспорт, әскери билет, әскерге шақыруды кейінге қалдыру туралы құжат, еңбек кітапшасы, жеке куәлік, білім туралы диплом, балалардың туу туралы куәліктері, қолма-қол ақша - қолма-қол ақшаның жеткілікті қорын алыңыз, себебі банкоматтар жұмыс істемеуі мүмкін);
- жеке қорғаныс құралдары - газтұмылдырық (бар болса), респиратор, мақта-дәке таңғышы және 10–15 дана медициналық маска;
- медициналық қобдишаны дайындау (ауырсынуды басатын дәрілер, йод, зеленка, антисептиктер, таңу құралдары және көрсетілімдерге сәйкес қажетті дәрі-дәрмектер),
- 2–3 тәулікке жететін азық-түліктер (консервілер, тағамдық концентраттар, ысталған ет өнімдері, ірімшік, кептірілген нан, печенье, қант және басқа да ұзақ сақталатын өнімдерді алған жөн), ересек адамға тәулігіне 2 литр мөлшерінде ауызсу дайындау.
- ең қажетті киім-кешек пен аяқкиімді (маусымға сай), ауыстыратын ішкиім мен жеке гигиена құралдарын алу.
Сонымен қатар отбасының барлық мүшелерінің құжаттарының көшірмелерін жасап, оларды су өткізбейтін папкаларға салу.
Киім-кешек, аяқкиім және ішкиім таңдағанда эвакуациялау тәсілін (жаяу, теміржол немесе автомобиль көлігімен) ескеру қажет, алайда жылдың кез келген мезгілінде өзіңізбен бірге жылы киім алу керек. Көлікпен эвакуациялау кезінде алынатын заттар мен азық-түліктің жалпы салмағы 30 кг-нан аспауы тиіс, ал жаяу эвакуациялау кезінде адам өзі көтеріп жүре алатын, шамамен 10–15 кг зат алуы қажет. 
Эвакуацияға дайындалуға уақыт аз болуы мүмкін болғандықтан, әр отбасыға қажетті заттар мен азық-түлік тізімін алдын ала жасап қойған жөн.
2. Барлық заттарға (чемодандарға, сөмкелерге, рюкзактарға және т.б.) мынадай мәліметтер жазылған жапсырмалар бекітілуі тиіс:
- тегі, аты, әкесінің аты және туған жылы;
- жұмыс орны;
- тұрақты тұрғылықты мекенжайы;
- эвакуациялау аймағының мекенжайы (эвакуациялық жинау пунктінде — ЭЖП нақтыланады).
Осындай мәліметтер жазылған жапсырмалар мектепке дейінгі жастағы балалардың киімінің жағасына немесе кеуде қалтасына да тігілуі тиіс.

Өтініш, қарапайым ережелерді сақтаңыз!

 Ұзақ уақыт сақталатын азық-түлік пен судың қорын үйде ұстаңыз. Кенеттен эвакуациялау жағдайына әр отбасы мүшесіне 2 литрден су дайындап қойыңыз.
Су өткізбейтін қорғаныш сөмкелерін дайындап, эвакуация кезінде қажет болуы мүмкін заттарды ішіне салыңыз. Кейбір қажетті заттарды алдын ала дайындап қойыңыз.
Отбасы мүшелерімен ықтимал эвакуацияға дайындалу үшін не істеу керектігін алдын ала талқылаңыз.
Балаларға улы газдар мен химиялық заттардың, өрттің және иіс газының, қолайсыз ауа райы жағдайларының және жұқпалы аурулардың қауіптілігі туралы түсіндіріңіз. Ата-аналары қасында болмаған жағдайда қалай әрекет ету керектігін үйретіңіз.
Отбасының әрбір мүшесін қарапайым жеке қорғаныс құралдарын, сондай-ақ өрт сөндіру құралдарын пайдалануға үйретіңіз.
Пәтерден шығар алдында:
· барлық жарықтандыру және жылыту құрылғыларын өшіріңіз;
· суық және ыстық су шүмектерін, газды жабыңыз;
· терезелер мен желкөздерді жабыңыз, перделерді алып тастаңыз, жұмсақ жиһазды терезе аралық қабырға бөліктеріне орналастырыңыз;
· пәтердің (бөлменің) есіктерін кілтпен құлыптаңыз.

ЕСТЕ САҚТАҢЫЗ!

 Сиреналар мен кәсіпорындар және көлік құралдарының үзік-үзік дыбыстық сигналдары 
«Барлығының назарына!»  деген ескерту сигналын білдіреді.

Оны естіген бойда теледидарды немесе радионы дереу қосып, ресми хабарламаны тыңдаңыз және алынған ақпаратқа сәйкес әрекет етіңіз.
Сабырлық пен ұстамдылық танытыңыз, дүрбелеңге бой алдырмаңыз.
Сіз эвакуацияның басталуына дейін қанша уақыт бұрын өзіңіздің эвакуациялық жиналу пунктіңізге келуіңіз керек:
1) жаяу колонна, автоколонна немесе теміржол көлігі арқылы эвакуацияланатын болсаңыз, жөнелтуге дейін 1,5–2 сағат бұрын келуіңіз керек.
2) эвакуациялық жинау пунктінде (ЭЖП):
- тіркеуден өтіңіз;
- ЭЖП әкімшілігінің нұсқауы бойынша колонна құрамында көлікке отырғызу алаңына вагонға, автокөлікке немесе жаяу эвакуацияланатын орынға барыңыз; 
- жеке қорғаныс құралдарын (газтұмылдырық, респиратор немесе мақта-дәке таңғышын) дайын күйде ұстаңыз.
3) ЭЖП лауазымды тұлғаларының барлық нұсқауларын орындаңыз. Көлікке отырғызу пунктінде және эвакуациялау аймағына барар жолда тәртіп пен реттілікті сақтаңыз.
4) қоғамдық тәртіпті бұзбаңыз, медициналық көмек қажет болған жағдайда медициналық пунктіне жүгініңіз.
5) азаматтық қорғаныс сигналдарын және сол сигналдар бойынша әрекет ету тәртібін білуіңіз қажет.
